10. การควบคุมภายใน 

ในการประชุมคณะกรรมการบริษัทครั้งที่ 2/2553 เมื่อวันที่ 18 มีนาคม 2553
โดยมีคณะกรรมการตรวจสอบทั้งสามท่านเข้าร่วมประชุมด้วย
มีการประเมินความเพียงพอและความเหมาะสมของระบบควบคุมภายในของบริษัทประจำปี 2552
โดยการซักถามข้อมูลจากฝ่ายบริหาร และพิจารณาแบบประเมินที่ฝ่ายบริหารจัดทำ
โดยได้สรุปความเห็นเกี่ยวกับระบบควบคุมภายในด้านต่างๆ ดังนี้

องค์กรและสภาพแวดล้อม

บริษัทมีนโยบายในการดำเนินธุรกิจอย่างชัดเจน
เพื่อเอื้ออำนวยให้ฝ่ายบริหารสามารถดำเนินงานได้อย่างมีประสิทธิภาพ
มีการปรับปรุงและพัฒนาบริษัทให้เป็นองค์กรแห่งการเรียนรู้
เสริมสร้างศักยภาพในการทำงานร่วมกันอย่างเป็นทีมเวิร์ค
สร้างความรู้สึกผูกพันทางใจร่วมกันระหว่างพนักงาน ผู้บริหาร และกรรมการ
เพื่อผลักดันบริษัทให้มีผลการดำเนินงานที่ผลสูงกว่าเป้าหมายที่ตั้งไว้
โดยเป้าหมายในการดำเนินธุรกิจสามารถติดตามและประเมินผลการดำเนินงานได้อย่างชัดเจน
ด้วยแนวทางการบริหารงานบนพื้นฐานของความยุติธรรม
และคำนึงถึงความเป็นธรรมสำหรับผู้เกี่ยวข้องทุกฝ่าย

ด้านการบริหารความเสี่ยง

คณะกรรมการบริหารความเสี่ยงซึ่งประกอบด้วยกรรมการบริษัทและผู้บริหารฝ่ายต่างๆ ของบริษัทรวม
7 ท่าน
ได้มีการประชุมร่วมกันเป็นประจำทุกเดือนเพื่อการพิจารณาปัจจัยเสี่ยงที่อาจส่งผลกระทบต่อบริษัทอย่างระมัดระวัง
หามาตรการป้องกันและจัดการความเสี่ยงให้อยู่ในระดับที่เหมาะสม มีประสิทธิภาพ มีประสิทธิผล
และสอดคล้องกันในแต่ละสภาวการณ์
โดยมีการรายงานผลการประชุมและความก้าวหน้าในการบริหารความเสี่ยงให้แก่คณะกรรมการตรวจสอบรับทราบเป็นประจำทุกเดือน
และเพื่อให้มั่นใจว่าบริษัทมีการบริหารความเสี่ยงอย่างเป็นระบบและต่อเนื่อง
คณะกรรมการบริหารความเสี่ยงจึงมีการมอบหมายงานไปสู่คณะทำงานชุดย่อยของหน่วยงานต่างๆ
เพื่อพิจารณาปัจจัยเสี่ยงตามกรอบการดำเนินงานที่ได้รับมอบหมาย โดยมีการติดตามผลการรายงาน
และแนวทางในการแก้ไขเสนอต่อคณะกรรมการบริหารความเสี่ยง
ซึ่งแนวทางการดำเนินงานดังกล่าวทำให้บริษัทสามารถรับทราบปัจจัยเสี่ยงที่เป็นรูปธรรมมากขึ้น
ซึ่งเป็นประโยชน์ต่อการบริหารงานของบริษัท

การควบคุมการปฏิบัติงานของฝ่ายบริหาร

บริษัทมีการแบ่งแยกบทบาทหน้าที่ความรับผิดชอบระหว่างคณะกรรมการบริษัทและผู้บริหารระดับสูงอย่างชัดเจน
มีการกำหนดขอบเขต อำนาจหน้าที่ ตลอดจนความรับผิดชอบของผู้บริหารและผู้ปฏิบัติงานทุกคน
มีการกำหนดอำนาจอนุมัติและวงเงินอนุมัติของฝ่ายบริหารแต่ละระดับไว้เป็นลายลักษณ์อักษร
มีคณะกรรมการบริหารเป็นผู้ตรวจสอบ ทบทวน และติดตามผลการปฏิบัติงานของทุกฝ่าย
มีคณะกรรมการบริหารความเสี่ยง
และคณะกรรมการตรวจสอบติดตามผลการดำเนินงานและประเมินความเสี่ยงของบริษัทเป็นประจำทุกเดือน
และมีการรายงานผลการปฏิบัติงานต่อคณะกรรมการบริษัทเป็นประจำอย่างน้อยไตรมาสละหนึ่งครั้ง
และมีการกำหนดวิธีการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว รวมทั้งการเข้าทำธุรกรรมที่เกี่ยวโยงกันไว้อย่างชัดเจน

ระบบสารสนเทศและการสื่อสารข้อมูล

บริษัทจัดให้มีระบบเทคโนโลยีและสารสนเทศที่ทันสมัย มีประสิทธิภาพ
เพื่อสนับสนุนการปฏิบัติงานภายในองค์กรให้บรรลุวัตถุประสงค์
โดยมีการพัฒนาระบบสารสนเทศอย่างต่อเนื่อง ทำให้ระบบการสื่อสารเป็นไปอย่างรวดเร็ว
สามารถบริหารงานได้อย่างคล่องตัวและชัดเจน
การสื่อสารที่ผ่านระบบเทคโนโลยีสารสนเทศโดยมีหน่วยงานรวบรวม วิเคราะห์
จัดเก็บในระบบคลังข้อมูลของบริษัท
เป็นการเพิ่มประสิทธิผลและประสิทธิภาพในการบริหารจัดการทั่วทั้งองค์กร
โดยทุกระบบจะบูรณาการเชื่อมโยงกันทั้งหมด
ทำให้บริษัทสามารถควบคุมและป้องกันปัญหาจากความผิดพลาดได้
และทำให้ได้ข้อมูลสารสนเทศที่รวดเร็วถูกต้องตรงกันและเชื่อถือได้
ทำให้ฝ่ายบริหารได้รับรู้ข้อมูลตรงเวลาและสามารถใช้เพื่อประกอบการตัดสินใจได้อย่างทันเหตุการณ์

ระบบการติดตาม

บริษัทมีเป้าหมายในการบริหารองค์กรอย่างชัดเจน มีการรายงานผลการดำเนินงานอย่างต่อเนื่อง
ทุกกระบวนการในองค์กรมีการสื่อสารร่วมกันเพื่อการติดตามผลอย่างมีประสิทธิภาพ
สามารถปรับปรุงและแก้ไขได้อย่างชัดเจนและทันเวลา เพื่อการบรรลุวัตถุประสงค์ตามที่คาดหวัง
โดยมีการเสนอรายงานการติดตามผลต่อคณะกรรมการบริษัท คณะกรรมการตรวจสอบ
และผู้บริหารระดับสูง เพื่อเป็นแนวทางสำหรับการประเมินผลการดำเนินงานร่วมกัน

จากการประเมินระบบการควบคุมภายในของบริษัททั้ง 5 ด้านข้างต้น
คณะกรรมการบริษัทมีความเห็นว่า
บริษัทมีหลักการปฏิบัติที่ชัดเจนเพื่อให้พนักงานปฏิบัติงานอย่างมีระบบ
สามารถบริหารงานได้อย่างมีประสิทธิภาพ มีการประเมินและวิเคราะห์สถานการณ์
เหตุการณ์ที่เป็นภาวะความเสี่ยงในเชิงธุรกิจ ทั้งปัจจัยภายในและปัจจัยภายนอก
เพื่อการจัดให้มีการบริหารความเสี่ยงอย่างเหมาะสม โดยมีระบบการควบคุมภายในด้านต่างๆ
รวมทั้งระบบการควบคุมภายใน ในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอและสอดคล้องกับนโยบายของบริษัท

ทั้งนี้ คณะกรรมการบริษัทตระหนักดีว่าระบบควบคุมภายในใดๆ
ก็ตามอาจไม่สามารถรับประกันได้ทั้งหมดต่อความเสียหายอันอาจเกิดจากความผิดพลาดที่เป็นสาระสำคัญ
แต่ก็สามารถป้องกันหรือรับประกันได้ในระดับที่สมเหตุสมผล

รายงานของคณะกรรมการตรวจสอบ

เรียน ท่านผู้ถือหุ้น

ที่ประชุมคณะกรรมการบริษัทครั้งที่ 3/2552 วันที่ 14 พฤษภาคม 2552 ได้มีมติแต่งตั้ง นางอรดี
รุ่งเรืองโรจน์ นางวัชนี วัฒนถวัลย์วงศ์ และนายเกรียงศักดิ์ ศรีไพศาล
เป็นคณะกรรมการตรวจสอบของบริษัทในปี 2552 อีกวาระหนึ่ง โดยมีวาระการดำรงตำแหน่ง 1
ปีนับแต่วันที่ 14 พฤษภาคม 2552 เป็นต้นไป
คณะกรรมการตรวจสอบประกอบด้วยกรรมการอิสระจำนวน 3 ท่าน
โดยกรรมการสองท่านมีความรู้ดัานบัญชีและการเงิน
กรรมการแต่ละท่านไม่ได้เป็นกรรมการบริหารหรือเจ้าหน้าที่ของบริษัท โดยมี นางชูพันธุ์ อิ่มทอง
เลขานุการบริษัท ปฏิบัติหน้าที่เป็นเลขานุการคณะกรรมการตรวจสอบ
กรรมการตรวจสอบปฏิบัติหน้าที่ตามที่ได้รับมอบหมายจากคณะกรรมการบริษัทซึ่งสอดคล้องกับแนวทางปฏิบัติที่ดีของตลาดหลักทรัพย์แห่งประเทศไทย

ในรอบปี 2552 คณะกรรมการตรวจสอบ มีการประชุมร่วมกันรวม 12 ครั้ง
โดยมีฝ่ายบริหารเข้าร่วมประชุมตามวาระอันควร ได้ร่วมประชุมกับคณะกรรมการบริษัทอีก 5 ครั้ง
สาระสำคัญของการปฏิบัติงานในรอบปี 2552 สรุปได้ดังนี้

1.  ดูแลรายงานทางการเงินของบริษัทให้มีการปฏิบัติถูกต้องตามมาตรฐานการบัญชีที่รับรองทั่วไปและมีการเปิดเผยข้อมูลอย่างเพียงพอ
    ได้รับทราบรายงานและพิจารณาข้อชี้แจงจากฝ่ายบริหารอย่างเพียงพอ
    สอบทานงบการเงินรายไตรมาสและงบการเงินประจำปีก่อนนำเสนอคณะกรรมการบริษัทฯอนุมัติเพื่อนำส่งตลาดหลักทรัพย์ฯ

2.  ดูแลให้บริษัทมีระบบการควบคุมภายในที่เหมาะสมและมีประสิทธิภาพ สอบทานผลการตรวจสอบ
    และติดตามการแก้ไขข้อบกพร่องของระบบการควบคุมภายในโดยฝ่ายบริหาร
    ตลอดจนการพัฒนางานด้านการตรวจสอบให้มีประสิทธิภาพมากขึ้น
    พิจารณาอนุมัติแผนการตรวจสอบประจำปี 2552
    ของสำนักตรวจสอบภายในเพื่อให้เกิดความมั่นใจว่าบริษัทยังคงมีระบบการควบคุมภายในที่เหมาะสมกับสภาพธุรกิจ
    และได้ดำเนินการปรับปรุงระบบการควบคุมภายในในส่วนที่เป็นจุดอ่อนที่มีสาระสำคัญอย่างต่อเนื่อง

3.  ดูแลให้บริษัทมีการบริหารจัดการความเสี่ยงในด้านต่างๆ
    อย่างเหมาะสมเพื่อลดหรือจำกัดผลกระทบจากความเสี่ยงของบริษัททางด้านการดำเนินธุรกิจ
    การบริหารจัดการ และด้านการเงิน

4.  สอบทานรายการที่เกี่ยวโยงกันและร่วมพิจารณาอนุมัติรายการที่เกี่ยวโยงกันที่เกิดขึ้น เช่น
    การว่าจ้างและการค้ำประกันบริษัทที่เข้าข่ายรายการที่เกี่ยวโยงกันตามประกาศของตลาดหลักทรัพย์ฯ
    คณะกรรมการตรวจสอบไม่พบการกระทำที่เป็นการฝ่าฝืนข้อกฏหมายหรือข้อกำหนดของตลาดหลักทรัพย์ฯ

5.  พิจารณาและเสนอต่อคณะกรรมการบริษัทเพื่อนำเสนอที่ประชุมผู้ถือหุ้นในการแต่งตั้ง นายชัยกรณ์
    อุ่นปิติพงษา และนายอภิรักษ์ อติอนุวรรตน์ แห่งสำนักงาน ดร. วิรัช แอนด์ แอสโซซิเอทส์
    เป็นผู้สอบบัญชีสำหรับปี 2552 เป็นปีที่ 3

6.  พิจารณาและให้ความเห็นเพิ่มเติมในการจัดทำงบประมาณประจำปีของบริษัท

(นางอรดี รุ่งเรืองโรจน์)

ประธานคณะกรรมการตรวจสอบ